เผยงบ'59กระจุกส่วนกลางเกือบ70%
สำนักงบฯ เผยงบปี 2559 ส่วนกลางได้รับจัดสรรงบสูงถึง 69.5% ขณะที่ภูมิภาคได้ส่วนแบ่ง 30.5%
31 มี.ค. 2559

สำนักงบฯ เผยงบปี 2559 ส่วนกลางได้รับจัดสรรงบสูงถึง 69.5% ขณะที่ภูมิภาคได้ส่วนแบ่ง 30.5%
รายงานข่าวจากทำเนียบรัฐบาลแจ้งว่า สำนักงบประมาณได้รายงานให้ที่ประชุมคณะรัฐมนตรี (ครม.) เมื่อวันที่ 29 มี.ค.ที่ผ่านมา รับทราบแนวทางการปรับปรุงและแบ่งกลุ่มการจัดสรรงบตามแนวทางปฏิรูปงบประมาณ ซึ่งแบ่งเป็น 5 ภารกิจ และจะเริ่มใช้ตั้งแต่ปีงบ 2559 เป็นต้นไป
ทั้งนี้ สำนักงบประมาณได้จำแนกการจัดสรรงบปี 2559 วงเงิน 2.72 ล้านล้านบาท ตาม 5 กลุ่มภารกิจ ซึ่งพบว่า 1.กลุ่มภารกิจพื้นฐาน (ไม่รวมงบท้องถิ่น) ได้รับจัดสรรงบ 1.5 ล้านล้านบาท คิดเป็น 55.5% ของงบรวม แบ่งเป็นค่าใช้จ่ายบุคลากร 9.97 แสนล้านบาท หรือ 36.7% ของงบรวม และงบภารกิจพื้นฐาน 5.11 แสนล้านบาท หรือ 18.8% ของงบรวม
2.กลุ่มภารกิจยุทธศาสตร์ นโยบายเร่งด่วน แนวทางปฏิรูปภาครัฐ งบประมาณบูรณาการรวม (ไม่รวมงบท้องถิ่น) ได้รับจัดสรรงบ 6.08 แสนล้านบาท หรือ 22.4% ของงบรวม แบ่งเป็นแผนบูรณาการ 2.12 แสนล้านบาท หรือ 7.8% ของงบรวม และภารกิจยุทธศาสตร์ 3.96 แสนล้านบาท หรือ 14.6% ของงบรวม
3.กลุ่มภารกิจพื้นที่ ท้องถิ่น ภูมิภาค จังหวัดและกลุ่มจังหวัด แบ่งเป็นจังหวัดและกลุ่มจังหวัด 2.46 หมื่นล้านบาท หรือ 0.9% ของงบรวม และงบท้องถิ่น ได้รับจัดสรรงบ 2.58 แสนล้านบาท หรือ 9.5% ของงบรวม 4.งบกลางรายการสำรองจ่ายเพื่อกรณีฉุกเฉินหรือจำเป็น หรืองบภัยพิบัติและงบเร่งด่วน ได้รับจัดสรรงบ 1.04 แสนล้านบาท หรือ 3.8% ของงบรวม 
และ 5.รายจ่ายชดเชยเงินกู้และดอกเบี้ยและรายจ่ายเพื่อชดเชยเงินคงคลัง ได้รับจัดสรรงบ 2.14 แสนล้านบาท หรือ 7.9% ของงบรวม แบ่งเป็นการบริหารจัดการหนี้ภาครัฐ 2.01 แสนล้านบาท และรายจ่ายชดใช้เงินคงคลัง 1.35 หมื่นล้านบาท
นอกจากนี้ หากจำแนกการจัดสรรงบปี 2559 เป็นงบที่มีการดำเนินการในส่วนกลางและต่างประเทศ พบว่ามีวงเงิน 1.89 ล้านล้านบาท หรือ 69.5% และงบที่ดำเนินการในส่วนภูมิภาคและจังหวัด 8.28 แสนล้านบาท หรือ 30.5% ของงบรวม 
ภาพประกอบข่าว